Frosta-saken

**Frosta-saken** er en pågående rettssak i Trøndelag tingrett der den tidligere fastlegen og kommuneoverlegen Arne Bye står tiltalt for grove overgrep mot 94 kvinner, inkludert 87 tilfeller av voldtekt. Saken har vekket stor oppmerksomhet og regnes som en av de mest omfattende av sitt slag i norsk rettshistorie.

## Tiltalen
Bye er tiltalt for å ha misbrukt sin stilling som lege for å oppnå seksuell omgang med pasienter over en periode på 18 år, fra 2004 til 2022. Tiltalen omfatter:

* 94 overgrep, inkludert 87 voldtekter, der fornærmede skal ha vært ute av stand til å motsette seg handlingene.
* 35 tilfeller av seksuell omgang ved misbruk av stilling.

Bye har erkjent straffskyld for fem voldtekter, men dette tallet kan øke etter hvert som rettssaken skrider frem. Tilfellene av voldtekter involverer blant annet bruk av ulike gjenstander som ikke hadde medisinsk relevans, som deodorantlignende objekter, plastflasker og eggformede gjenstander.

## Omfang
De 94 fornærmede kvinnene er i ulike aldre og vil forklare seg i retten bak lukkede dører av hensyn til deres privatliv. Flere av kvinnene har beskrevet situasjoner der Bye misbrukte sin stilling som lege til å gjennomføre krenkende handlinger.

De fornærmede har blant annet fortalt om ubehagelige gynekologiske undersøkelser, massering av kjertler under påskudd av medisinsk behandling, og uønsket berøring. Bye har i enkelte tilfeller referert til teknikker som «den tyske metoden», som går ut på «å bedøve slimhinner før eventuelle tiltak», for å legitimere sine handlinger.

## Tidligere varsler og reaksjoner
Bye har mottatt flere varsler fra pasienter og helsemyndigheter i årene før tiltalen:
* 2006: Tre kvinner varslet om seksuelt krenkende opplevelser under gynekologiske undersøkelser.
* 2017: En kvinne varslet om upassende oppførsel da hun oppsøkte Bye for en undersøkelse.
* 2021 og 2022: Flere varsler ble sendt til Statens helsetilsyn og Frosta kommune. Etter det siste varselet sommeren 2022, ble Byes autorisasjon som lege suspendert.

Varslene førte ikke til politietterforskning før august 2022, da både Statens helsetilsyn og flere kvinner meldte Bye til politiet.

## Bevismateriale
Under etterforskningen beslagla politiet over  timer med videomateriale fra Byes legekontor og undersøkelsesrom. Ifølge Bye selv filmet han pasientene for dokumentasjonsformål, men hevdet at opptakene ble slettet. I retten har det blitt bekreftet at noe av dette materialet vil bli brukt som bevis.

## Rettssaken
Rettssaken mot Bye startet i Trøndelag tingrett i begynnelsen av november 2024. Bye har erkjent straffskyld for enkelte punkter i tiltalen, men nekter for flertallet av anklagene.

Statsadvokat Eli Reberg Nessimo leder påtalemyndighetens sak og understreker at tiltalen berører en rekke alvorlige enkeltsaker. Bistandsadvokater representerer de fornærmede kvinnene.

På grunn av sakens sensitive natur har retten besluttet å lukke dørene under vitnemålene fra de fornærmede. Pressen får imidlertid være til stede under hele prosessen.

Saken har høy sikkerhet, og politiet har skjerpet vaktholdet rundt tingretten.

Rettssaken var over i februar 2025. Bye ble varetektsfengslet i åtte uker etter rettsforhandlingene ble avsluttet. I tingretten juni 2025 ble Bye dømt til 21 års fengsel. Han anket dommen til Frostating langmannsrett og ble i desember 2025 dømt til 16 års fengsel for 70 voldtekter og 82 tilfeller av misbruk av stilling for å oppnå seksuell omgang. En lovendring i juli 2025 gjorde at maksimumsstraffen ble redusert til 16 år. Anken gjaldt bare straffeutmålingen. I januar 2026 ble han siktet for omkring 80 nye saker som ikke var omfattet av den opprinnelige tiltalen.

Etter Bye ble varetektsfengslet ble det kjent at minst 19 nye kvinner har anmeldt ham etter rettssaken kom i gang.

## Reaksjoner
Saken har utløst sterke reaksjoner i lokalsamfunnet og i helsevesenet. Mange har stilt spørsmål ved hvorfor Bye fikk fortsette som lege til tross for gjentatte varsler. Statens helsetilsyn og lokale myndigheter har fått kritikk for manglende oppfølging, og saken har satt fokus på behovet for bedre rutiner for håndtering av varslingssaker i helsevesenet.

## Referanser